Kamal Qureshi (SF), 2009-04-21:
I går var jeg ude med nogle af de aktive stofbrugere på Vesterbro.
Det er sådan, at de går rundt hver dag og indsamler brugte kanyler.
Det er så ud over dem, som kommunen og andre, der gør rent i området, samler ind.
Han sagde sådan set noget, som er meget karakteristisk og præcist for hele diskussionen, nemlig at Vesterbro er et stort fixerum.
Det er virkeligheden i dag.
Det er regelsættet, at man allerede i dag har et ubegrænset fixerum på Vesterbro, hvor der bliver fixet i trappeopgangene, i kælderskakterne, på legepladserne, i baggårdene, lige uden for det eksisterende sundhedsrum.
Lige bag ved det eksisterende sundhedsrum så vi tre forskellige narkomaner, der sad og fixede.
Deres udsagn var, at det var dér, de blev henvist til af politiet og andre, for så slap de for at se på dem, når de sad på gaden og fixede.
Så det er virkeligheden på Vesterbro, som er langt væk fra den virkelighed, som vi har her i Folketinget, når vi står her og diskuterer, at hvis vi får et fixerum, får vi en legalisering, eller så er der tvivl om, hvornår man skal stoppe narkomanerne, og hvornår man ikke skal stoppe narkomanerne.
De problemer eksisterer allerede, og politiet har selvfølgelig fundet en indgang til, hvornår det er, de stopper.
Hvis det var, at politiet skulle rende rundt og stoppe samtlige narkomaner, der er på Vesterbro, der bruger stoffer, så kunne de jo ikke lave andet.
50 døde narkomaner årligt
- det svarer til en mindre fyldt bybus hvert år - det er sådan set konsekvensen af den nuværende regerings politik om fixerum.
Så mange personer kunne vi redde, hvis vi sammenligner med tallene fra udlandet, hvor man har haft fixerum i mange år.
Det ville føre til, at vi årligt ville få en tredjedel færre indlæggelser på Hvidovre Hospital.
Det ville give bedre kontrol med alvorlig sygdom som hiv, aids, hepatitis, og det ville betyde færre beskidte, brugte kanyler i børnenes sandkasser på Vesterbro.
Fixerum i København og andre byer bliver et stort skridt i den rigtige retning, når det engang kommer, for jeg er ikke i tvivl om, at det kommer.
Jeg er ikke i tvivl om, at det her bliver vedtaget på et tidspunkt, ligesom lægeordineret heroin, for argumenterne imod det her er fuldstændig de samme, som vi i sin tid hørte, da diskussionen drejede sig om lægeordineret heroin.
Når det kommer, bliver det et skridt i den rigtige retning, og det vil betyde, at narkomanerne vil kunne bruge det sundhedsrum, der allerede eksisterer på Vesterbro, til også at indtage de stoffer, som de selv har medbragt.
Og ja, det betyder selvfølgelig, at de bruger og fixer med nogle stoffer, som ikke er afprøvet eller ikke er lægeordineret, som det er, når man engang får det forsøg med lægeordineret heroin i gang.
Så det er den virkelighed, vi bliver nødt til at forholde os til frem for at prøve at skabe vores egen virkelighed.
Da jeg arbejdede på Bispebjerg hospital, var der en seddel på opslagstavlen, hvor der var to professorer, der diskuterede.
Den ene siger, mens han står med nogle informationer på et stykke papir: Vores informationer passer ikke med virkeligheden.
Så siger den anden: Jamen så må virkeligheden jo være forkert.
Det er reelt set nogle gange den diskussion, jeg synes, vi har her i Folketinget, nemlig at vi prøver at skabe vores egen virkelighed, og sådan er virkeligheden desværre bare ikke uden for Christiansborg.
Adskillige gange har vi bedt regeringen om at afskaffe forbud mod fixerum, og svaret har hver gang været og er stadig væk nej.
Man ser altså bort fra de betydelige fordele ved fixerummenes eksistens.
Udenlandske erfaringer viser med tydelighed, at fixerum reducerer dødsfald.
I Frankfurt faldt antallet af overdoser fra 150 til 30 i løbet af de første 4 år med fixerum.
I Schweiz har man gode resultater osv. osv.
Vi kunne nævne flere.
I Danmark har narkorelaterede dødsfald derimod ligget stabilt højt de sidste 10 år.
Så kan man selvfølgelig diskutere, hvordan opgørelserne er lavet, men vi kan konstatere, og det ved jeg at ministeren også tidligere har bekræftet, at antallet af narkorelaterede dødsfald i Danmark ikke er faldet.
Det har ligget stabilt højt.
For os er der ikke nogen tvivl om, at fixerum vil betyde bedre sociale og sundhedsmæssige vilkår for de mange stofmisbrugere, og det er sådan set det, der er budskabet, nemlig at alle vinder på fixerum.
Jeg vil gerne takke for debatten.
Jeg synes sådan set, at der er interesse omkring emnet.
Der er nogle, der efterlyser nogle informationer og nogle tal, nogle data.
Dem vil vi prøve at se om vi kan skaffe til de pågældende ordførere, hvis de føler, at de mangler viden til at kunne komme videre med det.
Det er også blevet drøftet, hvorvidt man kan udvide nogle af de eksisterende ordninger med lægeordineret heroin sådan, at der er flere personer, der kunne blive involveret i det, så der er flere af dem, der har et fast stofforbrug kunne blive inkluderet.
Jeg synes også, det kunne være spændende at gå ind og kigge på, om vi kunne prøve at få åbnet op for de muligheder, der ligger i det.
Jeg hørte fra Dansk Folkepartis ordfører, at hun ikke kunne støtte forslaget, som det er i dag, men efterlyser nogle informationer, noget viden, for at blive klogere.
Hvis de informationer taler for, at der er en gevinst at hente ved fixerum, var Dansk Folkeparti åbne over for det.
Sådan hørte jeg det lidt.
Det synes jeg er en åben indgang til den her diskussion, som jeg synes vil være fint at følge, og vi vil prøve at have nogle drøftelser, som så kunne gøre, at vi kan supplere hinanden med de informationer, som vi ligger inde med, så vi forhåbentlig kan blive klogere.
Hvis det er, at den her diskussion kommer op igen - og det gør den jo på et eller andet tidspunkt - kan vi gå ind i debatten på et mere informeret grundlag.
Jeg takker på forslagsstillernes vegne for debatten.